10/07/2019 | Administración LocalMunicipal
Laxe
Anuncio sobre a aprobación definitiva da Ordenanza fiscal reguladora da celebración de matrimonios e acollementos civís do Concello de Laxe

ANUNCIO APROBACIÓN DEFINITIVA DA ORDENANZA FISCAL REGULADORA DA TAXA POLA PRESTACIÓN DO SERVIZO DE CELEBRACIÓN DE MATRIMONIOS E ACOLLEMENTOS CIVÍS DESTE CONCELLO DE LAXE O Pleno da Corporación municipal do Concello de Laxe, na sesión ordinaria realizada o 8 de marzo de 2019, acordou a aprobación provisional da Ordenanza reguladora da celebración de matrimonios e acollementos civís deste Concello de Laxe. Someteuse o expediente a información pública, mediante anuncio no BOP núm.78, do 25/04/2019, no taboleiro de anuncios do Concello e no taboleiro da sede electrónica deste Concello, polo prazo de trinta días hábiles, a contar dende o seguinte ao da publicación para os efectos de examinar e presentar as reclamacións polos interesados. Durante este período non se presentaron reclamacións, polo que queda elevado a definitivo o acordo plenario inicial, cuxo texto íntegro se fai público para o seu xeral coñecemento e en cumprimento do disposto no artigo 70.2 da Lei 7/1985, do 2 de abril, reguladora das bases de réxime local. ORDENANZA REGULADORA DA TAXA POLA PRESTACIÓN DO SERVIZO DE CELEBRACIÓN DE VODAS E ACOLLEMENTOS CIVÍS DO CONCELLO DE LAXE Artigo 1.º.–FUNDAMENTO E NATUREZA. En uso das facultades concedidas polos artigos 133.2 e 142 da Constitución e polo artigo 106 da Lei 7/1985, do 2 de abril, Reguladora das bases do réxime local e de conformidade co disposto nos artigos 15 a 19 do Texto refundido da Lei reguladora das facendas locais (RD lexislativo 2/2004, do 5 de marzo), este Concello de Laxe establece a taxa pola prestación do servizo de celebración de vodas e acollementos civís, que se rexerá pola presente ordenanza fiscal. Artigo 2.º.–FEITO IMPOÑIBLE. Constitúe o feito impoñible da Taxa a prestación de servizos municipais con ocasión da celebración de vodas e acollementos civís. Esta taxa non regula aqueles aspectos tributarios relativos á tramitación do expediente gobernativo previo ao matrimonio civil nin á expedición posterior do libro de familia, que en todo caso se rexen pola normativa aplicable ás taxas do Rexistro Civil e xudiciais. Artigo 3.º.–SUXEITO PASIVO. Son suxeitos pasivos desta taxa, as persoas físicas que soliciten a celebración da voda ou acollemento civil, que constitúe o feito impoñible da taxa. Artigo 4.º.–COTA TRIBUTARIA. A cota tributaria fíxase en: --- 120 euros, por celebración de voda civil. --- 50 euros, por celebración de acollememento civil. Artigo 5.º.–BENEFICIOS FISCAIS. Estarán exentos desta taxa nos casos en que unha das persoas que solicitan a celebración do matrimonio civil estea empadroada no Concello de Laxe. Así mesmo, no caso dos acollementos civís, estarán exentos cando un dos proxenitores solicitantes ou o neno ou nena que se acolle estea empadroado no Concello de Laxe. Non se aplicarán outras exencións, bonificacións nin reducións na aplicación desta taxa que as previstas nos parágrafos anteriores deste artigo. Artigo 6.º.–DEVINDICACIÓN.1.–Devindícase a taxa e nace a obriga de contribuír, cando se presente a solicitude de celebración da voda ou acollemento civil.2.–Os suxeitos pasivos terán dereito á devolución da taxa, cando a voda ou acollemento non se celebre por causas imputables ao Concello. Artigo 7.º.–DECLARACIÓN E INGRESO. As taxas esixiranse en réxime de autoliquidación, debendo presentarse e aboarse nas entidades colaboradoras. Artigo 8.º.–DEVOLUCIÓN.1.–Os suxeitos pasivos terán dereito á devolución da taxa cando o matrimonio ou acollemento civil non se celebre por causa imputable ao Concello. Entenderase causa imputable ao Concello, a orixinada exclusivamente por vontade municipal que non veña motivada, promovida, ocasionada ou provocada por actuacións, feitos, obras, conductas ou comportamentos dos interesados.2.–Igualmente os suxeitos pasivos terán dereito á devolución do 75 por cento do importe da taxa cando a cerimonia do matrimonio ou acollemento civil non se celebre por causa imputable aos mesmos, sempre que se comunique ao Concello, cunha anticipación mínima de 48 horas á data fixada para a celebración do matrimonio ou acollemento civil, por calquera medio que permita ter constancia da súa recepción polo Concello. DISPOSICIÓN FINAL A presente Ordenanza fiscal entrará en vigor o día da súa publicación no Boletín Oficial da Provincia, permanecendo en vigor ata a súa modificación ou derrogación expresa. Laxe, 17 de xuño de 2019. O alcalde José Luis Pérez Añón